E-motors gaan duisende Duitsers hul werk kos | Netwerk24
E-motors gaan duisende Duitsers hul werk kos
75 000: Dít is die geskatte getal poste in die gedrang in die Duitse voertuigvervaardigingsektor met die oorskakeling na elektriese motors, toon 'n studie wat Duitse vakbonde en die voertuigbedryf laat doen het.
BMW stel binnekort 'n 5-reeks-sedan bekend waarvan die battery kan herlaai sonder om naby 'n muurprop te kom.
Sowat 840 000 mense werk in dié bedryf, met 210 000 van hulle wat betrokke is by die vervaardiging van binnebrandenjins en transmissiestelsels wat veral geraak sal word, sê die Fraunhofer Instituut vir Bedryfsingenieurswese. BMW, Volkswagen, Audi en Mercedes-Benz is onder die motors wat in Duitsland vervaardig word.
Die verwagte werksverliese is gegrond daarop dat 25% van motors teen 2030 elektries sal wees, 15% hibried en 60% petrol- en dieselmodelle, sê die vakbond IG Metall.
Kenners sê dit is 30% vinniger om 'n elektriese motor te vervaardig as 'n tradisionele passasiersmotor, en net een vyfde van die arbeidsmag van 'n enjinaanleg is nodig in 'n batteryfabriek. – Reuters